32. ʻOku maʻu ʻa e Kalauni mo e Nofoʻanga Faka-Tuʻi 'o e Puleʻanga ni ʻe he ʻEne ʻAfio ko Kingi Siaosi Tupou I pea ʻoku takapapau ni ʻe maʻu ʻe ia pea mo ia naʻe tupu ʻiate ia ʻa Tēvita ʻUnga pea mo ia naʻe tupu ai ʻa Uelingatoni Ngū mo kinautolu ʻe tupu ʻiate Ia ko ʻene fanau mali pea ka hala ia ʻo ʻikai ha hako tupu mali ʻo Uelingatoni Ngū ʻe hoko ʻo hangē ko e lao ʻo e hokohoko ni: Pea ko ʻeni ʻa e anga ʻo e hokohoko ʻe ngofua ke kau ʻi he hokohoko ni ʻa e fanau tupu mali pe pea ʻe hoko ki he tamasiʻi tangata mo e ngaahi ʻea ʻo hono sino pea ka hala ia ʻo ʻikai hano hako ʻe hoko ki hono ua ʻo e tamasiʻi tangata mo e ngaahi ʻea ʻo hono sino pea fai pehe kae ʻoua kuo ʻosi ʻa e fānau tangata pea ka ʻikai ha tamasiʻi tangata ʻe hoko ki he ʻuluaki tamasiʻi fefine mo e ngaahi ʻea ʻo hono sino pea ka hala ia ʻo 'ikai hano hako ʻe hoko ki hono ua ʻo e tamasiʻi fefine mo e ngaahi ʻea ʻo hono sino pea fai pehē kae ʻoua kuo ʻosi ʻa e fanau fefine. Pea ka ʻikai ha taha ʻiate kinautolu ʻo Tēvita ʻUnga ko e fanau mali hoko totonu ke hoko ki he Kalauni ʻo e Tuʻi ʻo Tonga ʻe hoko kia Uiliami Tungī pe ko hono ngaahi ʻea totonu ʻa ia ʻoku tupu ʻi hono sino ko e fānau mali pea mo e ngaahi ʻea ʻoku tupu ʻiate kinautolu foki. Pea ka ʻikai ha ʻea totonu ʻe fakanofo ʻe he Tuʻi ʻa hono ʻea kapau ʻoku loto ki ai ʻa e Houʻeiki Nōpele (ka ʻoku ʻikai kau ai ʻa e kau fakafofonga ʻo e kakai) pea 'e fakahāhā ko e ʻea ia ki he Kalauni ʻi he kei lakoifie ʻa e Tuʻi. Pea ka faifai pea ʻikai ha ʻea mo e hoko totonu ki he Kalauni ha taha kuo fakahāhā ʻo hangē ko e tuʻutuʻuni ni ʻe fakataha leva ʻe he Palemia pea ka mamaʻo ia ʻe ʻi he Kapineti (ko e kau Minisita) ʻa e Houʻeiki Nōpele ʻo e Fale Alea (pea ʻe ʻikai kau ai ʻa e kau fakafofonga ʻo e kakai) pea ka fakataha ʻe fili ʻe he houʻeiki Nopele ʻo e Fale Alea ʻaki ʻa e paloti ha taha ʻo e Houʻeiki ʻa ia ʻoku nau loto ki ai ke hoko ko e Tuʻi pea ʻe hoko ia ko e kamata'anga ʻo e Haʻa Tuʻi foʻou pea ʻe maʻu ʻe hono ngaahi ʻea ʻoku tupu ʻiate ia ʻi hono sino ko e fānau mali ʻa e Kalauni ʻo hangē ko e lao ni pea ka faifai pea ʻikai ha hoko ʻiate kinautolu ʻo hangē ko e lao ni ʻe toe fakataha ʻe he Palemia pea ka mamaʻo ia ʻe ʻi he Kapineti mo e Houʻeiki Nōpele ʻo e Fale Alea ʻo hangē ko e tuʻutuʻuni ni pea te nau toe fili ha taha ke hoko ki he Kalauni ko e kamataʻanga ʻo e Haʻa Tuʻi foʻou pea ʻe fai pehē ai pe ʻo hangē ko e lao ni ʻo lauikuonga.